Sawisé golongan buruh pabrik gula katurunan Tionghoa brontak gawa gaman kang digawé dhéwé kanggo njarah lan mbakar pabrik,kang jaréné kapimpin déning Kapitan Cina Ni Hoe Kong, matèni 50 prajurit Walanda ing Meester Cornelis (saiki Jatinegara) lan Tanah Abang tanggal 7 Oktober. Kanggo nanggepi serangan iki, pemimpin Walanda ngirim 1.800 prajurit kang dikancani "schutterij" (milisi) lan sewelas batalyon wajib militèr kanggo nglèrèni pambrontakan. Pasukan mau uga nindakaké jam malam lan mbatalaké pengetan Tionghoa kang wis dijadwalaké. Amarga wedi marang wong Tionghoa arep gawé prakara ing wengi iku, kang manggon ana ing pinggiran ora kena nyumet lilin lan nyerahaké kabèh gaman uga péso kang paling cilik. Ésuké, prajurit Walanda bisa nangkis serangan saka 10.000 wong Tionghoa, kang kapimpin déning golongan saka Tangerang lan Bekasi, ing témbok kutha; Raffles nyathet 1.789 wong keturunan Tionghoa mati ing serangan iki. Kanggo nanggepi serangan iki, Valckenier nganakaké rembugan Dhéwan Hindhia manèh tanggal 9 Oktober.